**Урок по български език и литература в 8 А клас**

**Тема:** „**За буквите” – защита и възхвала на славянската писменост**

Урок за преговор

**Преподавател: Валентин Варадинов**

**ПГОТ „Св. Иван Рилски” – гр. Перник**

**Времетраене –** един учебен час 40 мин.

**Цели:**

1. Затвърдяване на знанията върху произведението
2. Развиване на умения за дискутиране
3. Открояване значението на „За буквите”в литературната история и българската памет
4. Привеждане към съвременните реалности диспута между Черноризец Храбър и триезичниците

**Описание на урока**

**Първи етап - 10 мин.**

Урокът започва с първия слайд на предварително изготвена презентация. Звучи химнът на Република България, а в кадрите са вплетени букви от кирилицата. Учениците стават. След това правя кратка дискусия за химна и буквите и тяхната дълбока символика за самочувствието на днешния българин.

Пускам втория слайд, където са откроени значенията на първите букви от кирилицата. Коментирам скритите послания, вложени в наименованията на буквите, и гения на техния създател: „Аз владея буквите, говоря и живея добре”.

**Втори етап – 20 мин.**

Пускам третия слайд, където е написана темата. Обяснявам целите на урока. Класът предварително е разделен на два „отбора” – „черноризци” и „триезичници”. За домашна работа им е възложено да помислят какви аргументи могат да изтъкнат в защита на двете основни тези. „Черноризците” ще защитават тезата :”Всеки народ гради своята идентичност върху езика и азбуката. Славянската писменост и нашият най-значим принос в европейската култура.”

„Триезичниците” защитават обратната теза :”Днес има утвърдени международни езици. Няма нужда от множество азбуки. Една е достатъчна.”

Раздавам на отборите работни листа, където да изложат аргументите върху тезите, които защитават. Определям говорителите на отборите и времето за мислене – 5 мин. На екрана също е работният лист. Трима ученици изпълняват ролята на жури, което ще следи и записва аргументите на спорещите страни и после ще определи кой се е представил по-убедително.

Докато групите формулират своите аргументи, давам самостоятелна задача на един ученик със СОП. На един лист са написани 30 думи, във всяка от които е пропуснатата буква. Пропуснатите букви са **з,ц,с.** За 15 мин. той трябва да ги напише и после да прочете думите.

Започва дискусията. Говорителят на „**триезичниците”** обобщава и прочита аргументите на тяхната група. След всеки аргумент се прави кратка дискусия с участието и на опонентите, които също записват тяхното становище. Аргументите им се свеждат до следното:

1. Международният език, какъвто е английският, на практика унифицира езиковото общуване.
2. Английският език е задължителен не само в училище, но и за работа в чужбина и България, особено ако искаш да градиш професионална кариера.
3. Почти всички имат роднини в чужбина и за тях българският език и азбука не са нужни да си изкарват прехраната.
4. Дигиталните технологии превръщат света в глобално село, където един език е достатъчен.
5. Много успели в чужбина българи говорят на развален български и не смятат това за недостатък.
6. Възникването на т.нар. „шльокавица” не е случайно, макар че е пародия на истинска азбука.
7. Има държави, например Сърбия, където кирилица и латиница се използват едновременно, но напоследък превес взема латиницата.

Думата взема говорителят на „**черноризците”.** Техните аргументи са приблизително следните:

1. Българският език е специфичен и затова трябва специална азбука.
2. Езикът ни и вярата са неразривно свързани , а без вяра не може.
3. Езикът и писмеността са запазили от етническо претопяване българския народ през вековете на робството.
4. Езикът е наша национална гордост и затова трябва да го пазим и развиваме като самобитен.
5. Езикът и писмеността са част от езиковата пъстрота на света.
6. Славянските книги са осветени от папата и с това са уникални за мирогледа на средновековния човек. Те са свещени.
7. Заради делото си Светите братя Кирил и Методий са признати от католическата църква за „Закрилници на Европа”.

В дискусията освен говорителите се включват и останалите членове на двата „отбора”. Допълвам и систематизирам аргументите. Накрая думата взема **журито** и определя победителя според това колко убедително всеки е защитил своята теза.

Обявявам пред целия клас задачата, която съм поставил на ученика със СОП и той прочита отговорите. Получава похвала.

Пускам слайд „И ний сме дали нещо на светът”, където под образите на Черноризец Храбър, Паисий Хилендарски и Иван Вазов има емблематични цитати за българския език. Правя исторически паралел между тримата страстни защитници на славянското слово в различни епохи и ролята на днешните поколения като продължители на делото им. За освежаване на атмосферата показвам банкнота от 10 евро, на която единната европейска валута е изписана само на три езика – английски, гръцки и български.

**Трети етап – 10 мин.**

Давам домашна работа, която се състои в написването на **есе на тема: „За** **буквите” - „чудото на езика и на четенето”.** Пояснявам, че учениците могат да ползват дискусията като отправна точка за своята теза и аргументация и да използват работните листа като жокер.

Пускам следващия слайд: „10 факта за българската азбука”. В този любопитен триминутен клип има интересни подробности за историята и географското разпределение на славянската азбука кирилица и глаголица. Питам учениците кои са им били най-интересни.

Накрая пускам последния слайд – химна на Светите братя Кирил и Методий по текст на Стоян Михайловски и музика на Панайот Пипков. Видеото е от видеомост между Москва и София от преди няколко години, когато два огромни хора изпълняват синхронно в реално време популярния химн. Правя финално обобщение, че именно това е апотеоз на прославата на славянската писменост и нейните създатели, а огромната славянска Русия е взела от нас буквите и вярата. „Върви, народе, възродени!” е вторият химн на България след „Мила родино” и като го слушаме, сякаш ставаме два пъти повече българи.

**Урокът е проведен на 27.02.2020г. в ПГОТ „Св. Иван Рилски” – гр. Перник**

/ Към разработката на урока е приложена използваната презентация/